ועדת העבודה, הרווחה והבריאות, כנסת 17, פרוטוקול מספר 269, 2007-07-25 09:00

משה שרוני: בוקר טוב, אני מתכבד לפתוח את הישיבה.

משה שרוני: על סדר היום הצעת חוק הביטוח הלאומי (תיקון מס' 99), התשס"ז-2007.

משה שרוני: בבקשה.

רועי קרת: הצעת החוק לפי הוראות התחולה נכנסה לתוקף, אך איננו יכולים לבצע אותה כי לצורך הביצוע צריך לקבוע ארבעה אזורי ניסוי שבהם היא תבוצע.

רועי קרת: מה שקרה בין אישור החוק לבין היום, בינתיים מונה שר חדש שהוא זה שקובע את אזורי הניסוי, הוא צריך ללמוד את פרטי הניסוי כי מדובר בעניין די מורכב.

רועי קרת: לכן הוא ביקש לדחות את התחילה, עד שיוכל ללמוד את הנושא באופן רציני ולאשר אזורי ניסוי כדי שנוכל להפעיל.

ג'ודי וסרמן: יש כאן איזושהי אי בהירות בהצעת החוק.

ג'ודי וסרמן: אני מבינה שהשר או אתם מבקשים לדחות את תחילת החוק, במקום שזה היה אמור להתחיל ב-1 ביוני, למועד מאוחר יותר, אבל יש פה סתירה בין דברי ההסבר לנוסח החוק; בנוסח החוק הבקשה היא לדחות את זה עד 1 בחודש, לאחר מועד קביעת אזורי הניסוי, שזה תאריך ללא תאריך, בעצם אחרי שהשר יקבע את אזורי הניסוי, ובדברי ההסבר מצוין: בכוונת השר להשלים את התהליכים הדרושים לקביעת אזורים כאמור עד למועד שלא יאוחר מיום י"ח באלול התשס"ז, 1 בספטמבר 2007.

ג'ודי וסרמן: הבקשה היא לדחות ל-1 בספטמבר או עד אחרי שהשר יקבע, שלא ברור מתי זה?

רועי קרת: אני מבין שהשר לא רצה לסנדל את עצמו.

רועי קרת: בנוסח הקיים הוא יכול גם לעשות את זה לפני 1 בספטמבר, אם הוא ישלים את ההכנה ואת ההחלטה.

משה שרוני: היות שאני לא רוצה ששר הרווחה יהיה עבריין, שעובר על החוק, אנו נאשר את זה עד 1 בספטמבר 2007 ותו לא.

משה שרוני: אני חושב שיש זמן, ששר הרווחה לא נכנס היום לתפקיד, לפני כמה חודשים, היו יכולים לבצע את זה.

משה שרוני: זה האישור שלנו, עד 1 בספטמבר 2007.

ג'ודי וסרמן: אז אדוני מבקש שבנוסח החוק ייכתב שזה יידחה מ-1 ביוני עד 1 בספטמבר 2007.

משה שרוני: תודה רבה, הישיבה נעולה.